**Образовни стандарди за конєц першого циклуса обовязного образованя**

(предкладанє)

**РУСКИ ЯЗИК**

**Обща предметна компетенция**

Школяр примеює основни знаня о руским язику и основни начала толкованя кнїжовних дїлох; овладує з фундаменталнима язичнима дїялносцами слуханя, бешедованя, читаня и писаня и з язичним знаньом руского литературного язика; формує писани и бешедовани тексти з розличним змистoм, структуру и наменку и розвива активни словнїк; вибера кнїжовни[[1]](#footnote-1) тексти з националней, реґионалней и шветовей литератури хтори прлагодзени ґу його возросту за самостойне читанє; люби и пестує руски язик. Позна и хаснує сучасни медиї.

**Основни уровень**

У бешеди хаснує руски литературни язик. Слуха собешеднїка и позна основни правила водзеня розгварки. Составя кратки бешедовани або писани текст єдноставней структури. Влада з основну технїку читаня и розуми пречитане. Одвитує на єдноставни питаня у вязи з текстом. Пренаходзи информациї у тексту.

Розликує литературни од бешедного язика. Препознава нєприкладну бешеду як неґативне зявенє. Применює литературноязичну норму руского язика хтора ше одноши на гласи и файти словох. Правилно хаснує слова з учебнїка и лектири и у каждодньовей комуникациї.

Зна навесц авторох обробених дїлох з обовязней школскей програми. Розликує усну (народну) од авторскей кнїжовносци. Замерковює основни елементи структури кнїжовного текста з обовязней школскей лектири. Виноши свойо дожице о пречитаним. Позна и розликує основни медийни файти.

**Стреднї уровень**

Бешедує по руски на руским литературним язику почитуюци литературноязичну норму. Формує свойо думанє и явно го сообщує. Составя бешедовани або писани текст єдноставней структури. Влада з технїку читаня, розуми пречитане и критично го толкує. Чита и толкує єдноставнєйши литературни и нєлитературни тексти за рижни наменки. Виноши свойо становиско о тексту хтори чита.

Розликує гласи, форми и файти словох руского язика и зна применїц одредзени ґраматични правила[[2]](#footnote-2) у бешеди и писаню. Правилно хаснує слова руского литературного язика у комуникациї.

Кнїжовни дїла з обовязней школскей програми змесцує до животного контексту. Видзелює важни податки з текста. Толкує елементи структури кнїжовного текста. Аналаизує текст и зна з доказами подкрипиц свойо думанє и становиска у вязи з текстом. Чечно чита и рецитує стихи. Вибера дїла за читанє з опусу кнїжовносци за дзеци. Хаснує медиї за рижни наменки (информованє, ученє, забава).

**Напредни уровень**

Составя бешедовани або писани текст. Чита и критично роздумує о кнїжовних и нєкнїжовних текстох. Формує кратки тексти у складзе зоз цильом бешедованя и писаня и применює правописни правила. Ґрафично орґанизує текст. Виражує свойо думанє и становиска о тексту и поровнує их зоз думаньом других.

Розликує бешедни од литературного руского язика. Розликує файти и подфайти словох руского язика и дїєсловни часи. Аналаизує виреченя по форми и значеню. Хасну єязик як цали ряд можлївосцох хтори му служа у висловйованю.

Чита, толкує и вреднує кнїжовни дїла з обовязней и виборней школскей програми, як и кнїжовни дїла звонка школскей програми. Самостойно замерковює проблеми у кнїжовним дїлу. Виноши свой суд о кнїжовним дїлу и повязує го з власним искуством. Виражує любов и почитованє ґу кнїжовносци и вредносци националней култури и култури других народох у складзе з його возростом. Хаснує медиї за рижни наменки и формує медийни змисти. Нащивює културни подїї прилагодзени ґу його возросту.

**Специфична предметна компетенция: Язик**

**Основни уровень**

Хаснує руски литературни язик у комуникациї. Розликує литературни язик од бешедного язика. Препознава нєприкладну бешеду як неґативне зявенє. Применює правила руского литературного язика хтори ше одноша на гласи, файти словох и виреченя. Правилно хаснує слова з учебнїка и лектири у каждодньовей комуникациї. Слуха собешеднїка, и позна основни правила водзеня розгварки. Составя кратки бешедовани або писани текст з єдноставну структуру. Влада з основнима формами писаней комункациї хтори нєобходни за каждодньове хаснованє. Применює правописну норму у єдноставнєйших прикладох.

**Стреднї уровень**

Правилно применює руски литературни язик у комуникациї. Розликує литературни язик од бешедного язика. У бешеди и писаню применює одредзени ґраматични правила хтори ше одноша на гласи, форми и файти словох и виреченя руского язика. Применює правописну норму. Формує свойо думанє и явно го виноши. Составя бешедовани або писани текст. Влада з технїку читаня, чита текст зоз розуменьом, видвоює и толкує важни податки з текста.

**Напредни уровень**

Применює норму руского литературного язика хтора ше одноши на гласи, файти словох и виреченя. Розликує файти и подфайти словох руского литературного язика и дїєсловни часи. Анализує виреченя по форми и значеню. Хаснує язик як цали ряд можлївосцох хтори му служа у висловйованю. Розуми значенє словох з учебнїка, лектири и каждодньовей комуникациї и зна их правилно похасновац у одвитуюцей форми и контексту. Составя єдноставнєйши бешедовани або писани текст о дожицу кнїжовного дїла, як и о темох з каждодньового живота и мриї. Чита и критично роздумує о кнїжовних и нєкнїжовних текстох. Формує кратки тексти у складу зоз наменку бешедованя и применює правописни правила. Ґрафично орґанизує текст. Висловює свойо думанє и становиска о тексту и поровнує их зоз думанями других. Бешедує ясно и з увагу слуха собешеднїка, з почитованьом и розуменьом цудзого думаня. Применює правописну норму.

**Специфична предметна компетенция: Кнїжовносц**

**Основни уровень**

Замерковює основни ознаки приповедки, писнї, сказки, басни, загадки, драмскей слички, роману за дзеци. Одвитує на питања о описаней подїї, подоби, ситуациї у кнїжовном тексту. Одвитує на питаня о пречитаней писнї. Препознава главни и побочни подоби. Препознава рядошлїд подїйох. Препознава тему литературного текста. Препознава главни часци прозного текста: диялоґ, монолоґ, описованє. Виразно чита кнїжовни тексти. Розликує кнїжовни текст од нєкнїжовного.Розвива читацки звикнуца.

**Стреднї уровень**

Самостойно поставя питаня по читаню приповедки и слуха одвити других. Повязує подоби з местом и часом подїї. Одредзує основни прикмети подоби цо ше дотика випатрунку, справованя и бешеди. Препознава ритем и риму, повторйованя у стиху, строфи и писнї. Преприповедує змист пречитаного дїла. Приказує цек подїйох и подоби у приповедки. Видвоює часци текста хтори на ньго охабели найвекши упечаток. Препознава позитивни подоби з текста и замерковює добри и нєдобри поступки подобох. Виразно чита уметнїцки текст. Порядно представя другим школяром свой вибор за читанє.

**Напредни уровень**

Толкує поступки подобох и подїї у кнїжовним дїлу. Препознава пренєшене значенє виразу лєбо часцох кнїжовного текста. Препознава поетични слички, епитет и поровнанє. Преприповедуњ змист приповедки з перспективи другей подоби, часу або места. Висловює и толкує свойо думанє о кнїжовним тексту. Бешедує з другима школярами о визначних ознакох и вредносцох у тексту, замерковює позитивни животни вредносци. Наводзи арґументи зоз хторима подкрипює власне думанє. Доживююцо чита уметнїцки текст. Каждодньово чита пре уживанє. Виражує любов и почитованє ґу кнїжовносц и вредносци националней култури и култури других народох.

*Общи стандарди посцигнуцох – образовни стандарди за конєц першого цилкуса обовязного образованя за предмет Руски язик маю стандарди посцигнуцох за обласци:* ***Язик****,* ***Кнїжовносц*** *и* ***Язична култура****. У рамикох каждей обласци описани вимоги на трох уровньох.*

Шлїдуюци вислови описую же цо школяр/ка зна и може на **основним уровню** у каждей обласци.

1. **Обласц ЯЗИК**

1 РЯ.1.1.1. Розуми цо то язик; люби и почитує свой язик и почитує други язики. Розликує литературни од бешедного язика; зна зоз хторим ше язиком служи.

1 РЯ.1.1.2. Розликує гласи руского язика и розликує правилне од нєправилного вигваряня гласа; хаснує слова рускей азбуки, правилно вигваря и пише слова з йотованима вокалами **я**, **є**, **ї**, **ю**, у зависносци од того чи означую єден чи два звуки; правилно пише, чита и хаснує у писаним тексту ґрафеми **й, щ** и **ь** (мегки знак); розликує слова з гласами **г, х** и **ґ** и правилно их хаснує у бешеди и писаню; правилно акцентує слова на предостатнїм складу. Дзелї єдноскладово и двоскладово слова на склади.

1 РЯ.1.1.3. Препознава файти словох (меновнїки, заменовнїки, прикметнїки, числовнїки и дїєсова); препознава ґраматични катеґориї пременлївих словох (род и число общих меновнїкох) и дїєсловни час (презент, перфект и футур).

1 РЯ.1.1.4. Замерковює синтаксични єдинки (слово, виреченє, текст). Препознава файту виреченя по комуникативней функциї (розповедни, опитни, викрични) и потвердзуюци и одрекаюци виреченя.

1 РЯ.1.1.5. Препознава значеня словох, устаємнєних виразох и фразеолоґизмох зоз хторима ше стрета у школских текстох и каждодньовей комуникациї и правилно их хаснує. Прави розлику медзи формалну и нєформалну лексику и хаснує ю у складзе з нагоду. Препознава основни лексични зявеня (єднозначносц и вецейзначносц словох) и лексични одношеня (антонимию).

1. **Обласц КНЇЖОВНОСЦ**

1РЯ.1.2.1. Позна кнїжовни дїла зоз обовязней школскей програми; позна и хаснує основни часци текста и кнїжки (наслов, пасус, мено автора, змист); одвитує на єдноставни питаня вязани за текст, пренаходзи информациї експлицитно поведзени у тексту, одредзує основну тему, главни мотив и главни подоби у тексту.

1 РЯ.1.2.2. Розликує основни типи и форми кнїжовносци и то: народну и авторску кнїжовносц, дїло у прози од дїла у стиху, розликує поетске, прозне и драмске дїло, розликує кнїжовноуметнїцки од информативного текста, препознава писню, приповедку, сказку, басну, драмску сличку.

1 РЯ.1.2.3. Обачує основни елементи структури кнїжовноуметнїцкого дїла: тема, мотив, збуванє, час и место збуваня, приповеданє у 1. и приповеданє у 3. особи, описованє, монолоґ и диялоґ; обачує риму, повторйованя у стиху, строфи и писнї.

1 РЯ.1.2.4. Виражує свойо думки и чувства по читаню або слуханю кнїжовного текста усно, писмено, през подобову форму, або з рухом, видвоює часци текста котри ше му пачели, препознава позитивни и неґативни прикмети и поступки подобох у кнїжовним тексту.

1 РЯ.1.2.5.Виразно чита кнїжовни тексти, вибера кнїжки за читанє и чита пре власне интересованє. Порядно читакнїжовни дїла з обовязней школскей програми, розвива и здобува читацки звикнуца.

1. **Обласц ЯЗИЧНА КУЛТУРА**

1 РЯ.1.3.1. Ма розвиту основну комуникацийну културу (културу власного виражованя и слуханя и почтиованя думаня других); бешедує ясно почитуюци литературноязичну норму; преприповедує кратши єдноставни текст без скрацованя або скрацено.

1РЯ.1.3.2. Чита и пише з руску кирилку (друковани и писани букви); чита з розуменьом наглас и у себе кратши, єдноставни кнїжовни и нєуметнїцки тексти; одвитує на єдноставни питаня вязани за текст, глєда информациї у виреченю, виривку або єдноставней таблїчки (хто, цо, дзе, кеди), зна пренайсц основни податки зоз текста спрам одредзених критерийох.

1 РЯ.1.3.3. Почина виреченє з вельку букву, закончує з одвитуюцим знаком интерпункциї; пише кратки, подполни виреченя, котри розумлїви и ґраматично и правописно правилни; применює правописну норму у єдноставних прикладох.

1 РЯ.1.3.4. Составя усни и писани текст єдноставней структури хаснуюци преприповедованє, приповеданє, опис о кнїжовноуметнїцким дїлу, о темох зоз каждодньового живота або мриї. Виправя свой текст (критично чита написане, виправя гришки, меня часци текста).

1 РЯ.1.3.5. Зна ше подписац; пише кратке порученє, поволанку, винчованку, розгляднїцу.

1 РЯ.1.3.6. Препознава розлични файти медийох и вибера медийни змист, слуха звучни приповедки, служи ше з едукативнима диґиталнима медиями хтори прилагодзени ґу його возросту. З помоцу учителя розликує и описує културну подїю. Участвує у културних подїйох и видвоює цо ше му пачи, а цо нє у вязи зоз културнима подїями.

Шлїдуюци вислови описую же цо школяр/ка зна и може на **стреднїм уровню** у каждей обласци.

1. **Обласц ЯЗИК**

1 РЯ.2.1.1. Розликує вокали и консонанти. Ма основни знаня у вязи з подзелєньом вецейскладових словох на склади и применює их у дзелєню словох на концу шорика.

1 РЯ.2.1.2. Одредзує файти пременлївих словох у єдноставних виреченьох (меновнїки, заменовнїки, прикметнїки, числовнїки и дїєслова) и їх ґраматични катеґориї (род, число); одредзує дїєсловни часи и инфинитив; позна часци слова у вязи з твореньом словох (префикс, основу, суфикс) у єдноставних прикладох; препознава подфайти пременлївих словох (меновнїки, прикметнїки, заменовнїки, числовнїки); препознава ґраматични катеґориї дїєсловох (час, особа, число и род).

1 РЯ.2.1.3. Розликує прости и преширени виреченя, пише подполни виреченя з пременлївим рядошлїдом словох, меня файту виреченя, закончує започате виреченє. Препознава субєкт и дїєсловни предикат. Одредзує файту виреченя по комуникативней функциї (розповедни, опитни, викрични, побудни) и по афирмациї/неґациї (потвердзуюци и одрекаюци). Составя виреченя хтори ше розликую по комуникативней функциї и по форми.

1 РЯ.2.1.4. Препознава значеня словох и фразеолоґизмох хтори ше зявюю у литературних и нєлитературних текстох наменєних дзецом и правилно их хаснує. Препознава синонимию и гомонимию. Служи ше зоз словнїками, енциклопедиями.

1 РЯ.2.1.5. Под час преприповедованя провадзи концепт и подкрипює го з деталями; прилагодзує викладанє формалней и нєформалней комуникациї; составя наративни текст зоз всеоблапяюцим змистом хтори прилагодзени ґу його возросту.

1. **Обласц КНЇЖОВНОСЦ**

1 РЯ.2.2.1. Розликує основни кнїжовни файти: лирску писню, сказку, роман, усну и авторску приповедку, басну, як и кратки форми:розчитованки, загадки и присловки.

1 РЯ.2.2.2. Препознава риму, стих и строфу у лирскей писнї. Розликує нарацию од опису и диялоґа.

1 РЯ.2.2.3. Одредзує характеристични прикмети, випатрунок и поступки подобох и одношеня медзи подобами у кнїжовноуметнїцким тексту; одредзує рядошлїд збуваньох у кнїжовноуметнїцким тексту, роздвоює важни од нєважних информацийох и резимує наративни текст.

1 РЯ.2.2.4. Прави єдноставни заключеня на основи текста (предвидзує дальши цек збуваня, толкує розплєт, обачує медзисобну повязаносц збуваньох, на основи поступкох юнакох заключує о їх прикметох, чувствох...). Препознава и розуми фиґуративне хаснованє язика у кнїжовноуметнїцким тексту.

1 РЯ.2.2.5. Повязує змист, тему и мотиви кнїжовного дїла з власним искуством. Приказує цек збуваня зоз бешеду, писаньом, рисунком, стрипом, або рухом; видвоює часци текста котри ше му найбаржей пача. Зна водзиц дньовнїк о пречитаних дїлох.

1. **Обласц ЯЗИЧНА КУЛТУРА**

1 РЯ.2.3.1. Правилно артикулує гласи и пише букви руского язика, окреме Г – Х, ДЗ – Ц, ДЖ – Ч и склади з Я, Є, Ї, Ю и мегким знаком.

1 РЯ.2.3.2. Пише хаснуюци ясни и подполни виреченя применююци правописни правила у єдноставних прикладох; зна обачиц и виправиц гришки у тексту. Пише меняюци язични вираз (шор словох у виреченю, файту и длужину виреченя). У писаню видвоює наслови и поднаслови.

1 РЯ.2.3.3. Составя кратки наративни текст, составя кратки дескриптивни текст у складзе зоз задату тему, составя усни або писани текст як толкованє єдноставного кнїжовного дїла. Хаснує фонд словох спрам возросту; хаснує синоними.

1 РЯ.2.3.4. Чита длугши єдноставнєйши тексти з розумењом, и то як кнїжовноуметнїцки, так и тексти з медийох з цильом информованя, ученя, пре естетичне дожице, забаву; применює рижни стратеґиї читаня (пренаходзи важни информациї, повязує текст з предходним знаньом, поставя питаня, предвидзує дальши цек збуваня и под.).

1 РЯ.2.3.5. Розуми длугши єдноставнєйши кнїжовни и нєуметнїцки текст; видвоює главни идеї у тексту; поровнує пренайдзени информациї и идеї зоз вецей текстох; видвоює часци текста котри нє розуми; анализує прикладносц илустрацийох вязаних за текст и оправдує вибор илустрацийох.

1 РЯ.2.3.6. Зна пополнїц єдноставни образци з основнима податками о себе (мено, презвиско, мено родителя, датум родзеня, адреса, телефон, школа, класа, оддзелєнє). Пише писмо и зна го адресовац. Зна повязац информациї хтори представени у линеарним и нєлинеарним тексту (илустрация, таблїчка, дияґрам).

1. РЯ.2.3.7. Розликує розлични файти медийох, описує медийни змисти и зна их преприповедац. Розликує културни подїї, приповеда о нащивеней културней подїї, видвоює цо ше му пачи а цо нє у вязи з ню. Зна виражиц свойо дожице о културней подїї зоз малюнком, слику, бешеду або кратким текстом.

Шлїдуюци вислови описую же цо школяр/ка зна и може на **напредним уровню** у каждей з обласцох:

1. **Обласц ЯЗИК**

1 РЯ.3.1.1. Позна поняца єдноязичносци и вецейязичносци и позна язичну ситуацию у Сербиї. Розуми основни комуникацийни функциї язика. Нєприкладну бешеду квалификує як неґативне зявенє. Менує одредзени функционални стили и позна їх характеристични прикмети (кнїжовноуметнїцки, наукови, административни, публицистични и бешедни).

1 РЯ.3.1.2. Менує власни и общи меновнїки, описни и присвойни прикметнїки, особни заменовнїки, основни и порядково числовнїки, позна ґраматични катеґориї дїєсловох (час, особа, число, род). Зна основни розлики у твореню особових и нєособових дїєсловних формох; применює литературноязичну норму у вязи з твореньом словох. Зна пременїц форму пременлївих словох по задатим критерию.

1 РЯ.3.1.3. Зна анализовац розлични файти виреченьох хтори спадаю до типових школских прикладох. Розликує главни члени виреченя (субєкт и дїєсловни предикат) и зависни часци виреченя (обєкт, додатки); препознава прави обєкт (у акузативе) и додаток за час, место и способ.

1 РЯ.3.1.4. Зна значеня словох и фразеолоґизмох хтори ше зявюю у кнїжовних и науковопопуларних текстох (наменєних дзецом) и правилно их хаснує; одредзує значеня нєпознатих словох и виразох на основи їх составу и/або контекста у хторим су похасновани; анализує язик (слова, синтаґми, виреченя, текст). Хаснує синоними (же би ше нє повторйовал). Хаснує фонд словох у складзе зоз возростом. Хаснує слова у основним и пренєшеним значеню.

1 РЯ.3.1.5. Самостойно бешедує и розправя на задату або шлєбодну тему почитуюци правила пристойног осправованя. Активно слуха розлични файти текстох и висловює свойо думанє и становиска о слуханим тексту и поровнує их з думанями других. Самостойно формує виреченя и бешедує єдноставни тексти у складзе зоз цильом бешедованя.

1. **Обласц КНЇЖОВНОСЦ**

1 РЯ.3.2.1. Толкує прикмети, справованє и поступки подобох; обачує причиново- пошлїдково вязи медзи збуванями обєдинююци информациї зоз розличних часцох текста; толкує идеї у кнїжовноуметнїцким тексту и арґументує их поволуюци ше на текст; обачує приказани животни вредносци и виноши власне думанє о нїх.

1 РЯ.3.2.2. Приповеда змист кнїжовного дїла з вименєней перспективи: друга подоба, пременєне место або час збуваня; препознава поетски слики; видвоює, менує и толкує улогу язично-стилских средствох виражованя (епитет, поровнованє).

1 РЯ.3.2.3. Самостойно вибера тексти за читанє и поровнує кнїжовни дїла на основи файти, теми, мотива, идеї; зна препоручиц кнїжовне дїло так же обгрунтує другим прецо ше му дїло пачи.

1 РЯ.3.2.4. Обачує елементи кнїжовного дїла котри нєкнїжовни алє припадаю до даєдней другей обласци, як цо напр. наука, або други фајти уметносци як цо то музика, малярство, театер, филм.

1. **Обласц ЯЗИЧНА КУЛТУРА**

1 РЯ.3.3.1. Пише хаснуюци ясни, подполни и добре формуловани виреченя зоз рижнима синтаксичнима конструкциями. Дошлїдно применює правописну норму предвидзену зоз школску програму.

1 РЯ.3.3.2. Прави ясну структуру текста (уводна часц, централна часц, законченє); свой язично-стилски вираз прилагодзує ґу типу текста; хаснує богати фонд словох.

1 РЯ.3.3.3. Видвоює потребни податки зоз слуханого або пречитаного текста; преприповедує слухани текст з цильом його лєпшого розуменя; поставя питаня вязани за текст, виноши свойо думанє и становиско.

1 РЯ.3.3.4. Самостойно пише состави на задату тему, або на шлєбодно вибрану тему, у котрих приказує стварни, або видумани искуства, подоби и збуваня; преценює текст других як и власни текст спрам задатих критерийох. Составя текст у котрим тема, змист и стил одвитую задатку и намени.

1 РЯ.3.3.5. Розуми кнїжовни и нєуметнїцки текст стреднєй зложеносци, видвоює главни идеї текста; поровнує информациї и идеї з вецей текстох; толкує и вреднує збуваня и справованє подобох; виноши свойо становиска и думанє. Зна преформуловац пречитани текст: здумує нови конєц, уводзи нови подоби, меня поступки подобох и под.

1 РЯ.3.3.6. Повязує и обєдинює информациї виражени з розличнима символичнима системами (текст, таблїчка, ґрафикон). Представя текст у одвитуюцей нєлинеарней форми. Преценює намену информативного текста.

1 РЯ.3.3.7. Замерковює подобносци и розлики медзи литературним дїлом, театралну представу и филмом; самостойно и порядно чита тексти у часописох за дзеци. Висловює свойо замеркованя, думки и чувства по нащиви културней подїї подкрипююци свойо думанє з прикладами.

1. Кнїжовни тексти облапяю литературноуметнїцки и литературнонаставни тексти. [↑](#footnote-ref-1)
2. Ґраматични правила предвидзени з наставну програму. [↑](#footnote-ref-2)